Den hellige ånd: Han arbeider i kulissene - Bibelstudiet
Den hellige ånd: Han arbeider i kulissene 14. januar · Lekse 2
Esek 37,5, Esek 37,9, 1 Mos 1,2, Job 26,13, 2 Mos 31,1–5, Joh 16,13–14, Gal 5,16–23
Han skal herliggjøre meg, for han skal ta av det som er mitt og forkynne det for dere (Joh 16,14).
Den hellige ånd får mindre oppmerksomhet i Skriften enn Faderen og Sønnen. Men Bibelen forteller at Ånden var til stede ved viktige anledninger i historien. I begynnelsen, da Gud skapte verden, var han aktivt med, men mer i bakgrunnen. Han var aktivt til stede og inspirerte profetene. Så han spilte en nøkkelrolle da Guds ord ble til. Han var også involvert da Jesus ble formet i Marias liv.
Men han inntar ikke hovedrollen i Bibelen, og vi vet lite om ham. Han holder seg i bakgrunnen, for hans oppgave er å peke på det som en annen i guddommen gjør – Jesus, Guds Sønn – og for å gi ære til Gud Fader. Alt dette gjør han for at syndige mennesker skal bli frelst fra den evige død som synden ellers fører til.
Skriften lærer at Den hellige ånd utfører en hjelpefunksjon, han opprettholder og utstyrer oss for tjeneste bak kulissene. Han søker ikke rampelyset, verken ved skapelsen eller frelsen eller i misjonsarbeidet, enda så viktig hans oppgave er.
Den hellige ånd er Uhåndgripelig Søndag 8. januar
Les Joh 3,3–8; Esek 37,5 og Esek 37,9. Hvorfor er vind et passende bilde på Den hellige ånds gåtefulle aktivitet?
Da Jesus sammenlignet det som Den hellige ånd gjør med vinden, viste han at Ånden er uhåndgripelig. Det er noe mystisk over vindens bevegelser. Det er vanskelig å si akkurat hvor vinden vil komme fra og hvor den blir av. Vi har vel alle til tider blitt forbløffet av at vinden plutselig er der, tilsynelatende ingensteds fra?
Men til en viss grad kan man lære vindens bevegelser og mønstre å kjenne. Slik er også Den hellige ånd aktiv hvor han vil. Ingen kan kontrollere ham. Likevel kan vi merke hvor han er i virksomhet. Som vinden er også Den hellige ånd usynlig, men han kan gjøre store ting. Vi kan føle vindens nærvær, og vi kan ofte se resultatene av dens aktivitet, selv om vi ikke kan se selve vinden. Vinden kan være en mektig kraft og gi alt fra en lett bris til voldsomme uvær. Når Den hellige ånd sammenlignes med vind, har hans aktivitet vært forbundet med tanken om å gi liv til de døde. Dette forutsetter makt i høyeste potens, og det er forbeholdt Gud.
Hvordan det skjer, er ennå et mysterium. Som så mye annet overgår Gud og hans handlemåte ved Den hellige ånd det som vi kan forstå fullt ut.
Dette betyr ikke at vi ikke kan vite hva Den hellige ånd foretar seg. Men ydmykhet er på sin plass når det gjelder Guds mysterier. Ydmykheten viser at vi ser vårt behov for guddommelig åpenbaring fordi vi erkjenner Guds storhet og våre begrensninger som skapte vesener.
Ellen G. White har sagt: «Bibelens mysterier er ikke noe argument mot den. Tvert imot, de er blant de sterkeste bevisene for at den er inspirert av Gud. Hvis Bibelen bare hadde fortalt oss det om Gud som vi selv kan forstå, hvis dødelige kunne fatte hans storhet og majestet, da ville den ikke bære så tydelig preg av å være fra Gud.» – Utdanning for livet , side 91 [Ed 170].
Nevn noen usynlige naturkrefter som kan påvirke vårt liv? Hva bør dette si oss om eksistensen av usynlige, men mektige krefter her i vår verden?
Den hellige ånd under Skapelsen Mandag 9. januar
Guds første storverk her på jorden var skapelsen. Bibelen sier at Gud (1 Mos 1,1) og Jesus Kristus (Kol 1,16–17) skapte himmel og jord, ja, alt det som er blitt til (Joh 1,1–3). Men Bibelen sier også at Den hellige ånd var til stede under skapelsen.
Les 1 Mos 1,2; Job 26,13; Job 33,4; Sal 33,6; Sal 104,29–30. Hva er Den hellige ånds rolle under skapelsen? Hva er hans forhold til livets opprinnelse?
I 1 Mos 1,2 sier skapelsesberetningen at Guds Ånd var til stede ved skapelsen. Job 26,13; Job 33,4; Sal 104,29–30 og Sal 33,6 støtter tanken om at Den hellige ånd spilte en aktiv rolle ved jordens tilblivelse. Bibelen sier at Gud Fader og hans Sønn, Jesus Kristus, var aktive i verdens skapelse (se Jes 64,8; Kol 1,16–17). Den hellige ånd er også til stede, men på en litt mer diskret måte.
Han trer ikke frem som den sentrale aktøren i skapelsesberetningen. I stedet «svevde» han over vannet, og med denne bevegelsen er han til stede da livet oppsto på jorden. Det hebraiske ordet for å «sveve» (merahepeth) over jordens overflate som er brukt i 1 Mos 1,2, er det samme ordet som er benyttet i 5 Mos 32,11, der Gud sammenlignes med en ørn som svever over reiret der ungene ligger. Den hellige ånd er nær knyttet til livets opphav her i verden og tar seg av de nye skapningene som en ørn tar seg av ungene sine. Sal 104,30 antyder at skaperakten bare var mulig takket være Den hellige ånds verk, og at han spilte en aktiv rolle i prosessen.
Den hellige ånd var ikke bare til stede da verden ble til, han er også aktivt i med i prosessen når vi skapes på ny. Han gir oss et nytt hjerte og et nytt sinn. Hva har disse to tingene felles? Hva sier sabbaten om skapelsen og gjenskapelsen?
Den hellige ånd og Helligdommen Tirsdag 10. januar
La dem reise en helligdom for meg, så vil jeg bo midt iblant dem (2 Mos 25,8).
Etter skapelsen er Guds frelsesplan meget viktig i Bibelen. Hvilken verdi ville skapelsen ha hatt uten frelsesplanen da synden kom inn i verden? Syndere trenger en løsningsmann, ikke bare en skaper. Vi skal være glade for at vi har denne løsningsmannen i Jesus Kristus. Uten ham ville vi ha vært uten håp i en verden som i seg selv ikke tilbyr håp.
I Det gamle testamentet var helligdommen og gudstjenesten der et bilde på Guds tilgivelse for synd og innvarslet Jesu verk som vår frelser. Det var her israelittene fikk innsikt i frelsesplanen (se Hebr 4,2). Mye av helligdomstjenesten pekte frem til Jesus og hans død, som gir tilgivelse for synd. Og den hellige ånd var aktivt med på dette da han ga bestemte personer evner så helligdommen kunne bli bygget etter det mønsteret som Gud hadde vist Moses.
Les 2 Mos 31,1–5. Hvordan var Den hellige ånd med under byggingen av helligdommen? Hvordan hjalp Den hellige ånd dem som bygget Guds bolig?
Bibelen sier at Den hellige ånd også var til stede under å byggingen av helligdommen, stedet der forsoning mellom Gud og mennesker fant sted og hvor en hellig Gud kunne møte med syndere. Det var Gud som ga Moses planen om å bygge den jordiske helligdom i tråd med originalen i himmelen (2 Mos 25,9; 2 Mos 25,40).
Helligdommen var Guds bilde på frelsesplanen. Gud skulle komme og bo blant sitt folk på en spesiell måte, og han ville gjøre det i den helligdommen som han sa at de skulle bygge. Og det var Den hellige ånd som satte mennesker i stand til å bruke sine kunstneriske evner til det som Gud ba dem om å lage. Uten hans hjelp ville ikke Israel ha vært i stand til å gjennomføre dette kunsthåndverkprosjektet.
Den hellige ånd kunne ha bygget helligdommen uten deres hjelp. Men han satte folket i stand til å skape noe vakkert med de evnene de hadde. Hvor og hvordan kan du oppmuntre og hjelpe andre mennesker til å bruke sine talenter for Guds rike og til Guds ære?
Den hellige ånd ærer Jesus Kristus Onsdag 11. januar
Den hellige ånd var aktiv i gammeltestamentlig tid, men hans arbeid da later ikke til å ha vært så omfattende som i nytestamentlig tid. Da Jesus kom som løftets Messias, ble Den hellige ånds aktivitet intensivert, og han gir sine gaver til alle troende. Det nye testamentet beskriver hvordan Den hellige ånd er aktiv på mange måter i vårt åndelige liv og i kirkens liv, men hans viktigste arbeid er kanskje å ære Jesus Kristus.
Les Joh 16,13–14 og Joh 15,26. Hva sier Jesus om Den hellige ånds verk? Hva er sammenhengen mellom alt det andre Den hellige ånd gjør og denne oppgaven?
Jesus forteller at Den hellige ånd ikke taler om seg selv, men om Jesus. Hans verk består i å peke på Jesu frelsesgjerning. Han holder seg i bakgrunnen og setter flomlyset på Jesus. Dette er treffende sagt: «Åndens budskap til oss er aldri: Se på meg, hør på meg, kom til meg, bli kjent med meg. Det er alltid: Se på ham, og se hans herlighet; hør på ham, og lytt til hans ord, gå til ham og få liv, bli kjent med ham og smak hans glede og fred som en gave. Man kan si at Ånden er himmelens ekteskapsmegler. Hans oppgave er å føre oss og Kristus sammen og sørge for at vi holder sammen» – J. I. Packer: Keep in Step With the Spirit: Finding Fullness in Our Walk with God , bearbeidet og større utgave (Grand Rapids, 2005), side 57, 58.
Dette er meget viktig. All vektlegging av Den hellige ånds gjerning som undergraver Jesu Kristi verk og person, er ikke fra Den hellige ånd. Ånden er viktig for vårt åndelige liv, men han bør aldri ta den plassen i vårt sinn som tilhører Jesus Kristus og hans frelse. Der Jesus blir opphøyet, arbeider Den hellige ånd. Det er derfor vi kalles kristne, det vil si tilhengere av Kristus (se Apg 11,26), og ikke «pneumane», eller tilhengere av Ånden (se Graham A. Cole: He Who Gives Life: The Doctrine of the Holy Spirit [Wheaton, Ill., 2007], side 284).
Hvorfor er det så viktig å ære den oppstandne Kristus i alt vi gjør? For tenk på alt det Jesus har gjort for oss. Vi skylder ham alt. Hvordan kan vi vise vår takknemlighet (se for eksempel 2 Tess 1,11–12)?
Den hellige ånd og Kristus Torsdag 12. januar
Den hellige ånd gjorde at Jesus ble menneske (Luk 1,34–35). Han salvet Jesus forut for hans misjon (Luk 3,21–22). Salvingen ga Jesus kraft til å utføre sitt messianske oppdrag og gjorde at han kunne gi disiplene Den hellige ånd. Ånden veiledet og ga Jesus kraft til å holde ut fristelser (Mark 1,12; Matt 4,1; Luk 4,1–2; Luk 414). Derfor «kan han komme dem til hjelp som blir fristet» (Hebr 2,18, se også 4,15–16). Den hellige ånd ga Jesus kraft til å utføre frelsesverket (Hebr 9,14), og han gjorde oppstandelsen mulig (1 Pet 3,18). I alt dette holdt Den hellige ånd seg i bakgrunnen og var med og førte Jesus Kristus frem i lyset.
Les Luk 24,44–49; Gal 5,16–23 og Ef 4,23–24. Hva sier disse tekstene om Den hellige ånds verk? Hvordan ærer Den hellige ånd Jesus?
Den hellige ånd ærer iallfall Jesus på disse måtene:
Ved å undervise om ham i Den hellige skrift. Ingenting som vi behøver å vite om Jesus og hans frelse, er utelatt eller misvisende. Alt står i Guds ord, hvis vi bare vil lese det i tro og lydighet.
Ved å føre menn og kvinner inn i et frelsesforhold til Jesus Kristus. Den hellige ånd virker på folks hjerte og sinn. Han gir dem forstand så de kan fatte åndelige ting og bli villige til å sette sin lit til Jesus Kristus og ta imot ham som leder og frelser.
Ved å gjenskape Kristi sinn i oss. Slik hjelper han oss å leve livet rett (Gal 5,22–23). Ved Jesu blod får vi seier over synd (se Åp 12,11), og Den hellige ånd setter oss i stand til å være tro mot Guds bud.
Ved å la oss leve i kjærlighet så vi blir selvoppofrende tjenere, som Kristus. Han kaller menn og kvinner til bestemte oppgaver for Gud og setter oss i stand til å nå ut til andre i Kristi Ånd.
Hvordan æres Faderen når Kristi sinn gjenskapes i oss?
Til ettertanke Fredag 13. januar
Det er ingen tvil om at Den hellige ånds verk er viktig for vår vandring med Herren. Vi kan kanskje ikke se at han arbeider, men vi kan se virkningen av hans verk hos oss selv og andre. Hvis livet ditt er blitt forandret på grunn av troen på Jesus, skyldes det Den hellige ånd. «Selv om vinden er usynlig, har den virkninger som både kan ses og føles. Slik vil Åndens gjerning i sjelen vise seg i enhver handling hos den som har opplevd dens frelsende kraft. Når Guds Ånd tar hjertet i besittelse, forvandler den livet. Syndige tanker legges bort, onde handlinger blir oppgitt, og kjærlighet, ydmykhet og fred kommer i stedet for sinne, misunnelse og strid. Glede tar sorgens plass, og ansiktet reflekterer lyset fra himmelen.» – Alfa og Omega , bind 4, side 142 [DA 173]. Dette er fantastiske løfter, og utallige menneskeliv har vist hvor reelle de er. Men Den hellige ånds gjerning er ikke fullført over natten. Vi blir ikke automatisk de menneskene vi burde være. Et liv i tro og underkastelse under Herren er et liv i kamp, i overgivelse og i omvendelse når vi svikter. Den hellige ånd virker i vårt liv så vi blir nye skapninger i Kristus. Dette tar hele livet. Våre feil og svakheter bør føre til større avhengighet av Herren. Vi må ikke la djevelen bruke det til å ta fra oss motet. Det gjør han mer enn gjerne. Når syndebyrden plager oss, må vi alltid huske at det var syndere Jesus ga sitt liv for. Det var nettopp fordi vi er syndere og trenger nåde at Jesus døde for oss og vi får nåden.
Hva kan Den hellige ånd lære deg om tjeneste i kulissene? Det vil si: Gjøre Guds vilje på en måte så mange ikke vet om det, eller ikke engang ser det.
Hvordan opphøyer Den hellige ånd Jesus og setter ham i fokus? Hvordan kan du opphøye Jesus uten å gjøre deg selv til midtpunktet? Hvorfor er dette noen ganger vanskelig? Hvordan kan vi bekjempe vår hang til selvhevdelse?
Tatjana, Irland Misjonsfortelling
Tatjana kom til Irland 19 år gammel og hun er gravid i åttende måned.
Jeg er fra en ortodoks familie i Moldova og har alltid trodd på Gud. Jeg giftet meg ung, og vi ville til Irland, der vi trodde folk hadde det bedre.
Via Tsjekkia kom vi til Paris og ble der et halvt år. Jeg ble gravid. Vi bodde på gata, tigget mat og sov på herberger. En natt snek vi oss på et tog til England, men ble kastet av i Calais. I en leir fant vi sekker vi kunne gjemme oss i på et godstog. Jeg svettet i sekken, og babyen var så stille at jeg fryktet han var død.
Vi hadde bare pass og litt penger da vi kom til Dover. Røde Kors ga oss klær. Vi kom til Scotland og Nord- Irland med buss. Vi gikk gjennom hager og marker og var framme ved daggry.
Vi tok toget til Dublin og søkte om flyktningstatus. Vi ble sendt til Limerick, der Christian ble født samme uke! Der ventet vi halvannet år på å få irsk statsborgerskap. Noen venner ga oss navn og mobilnummer til folk de kjente i Dublin.
Da vi fikk irske pass, dro vi på et kort besøk til Moldova. Jeg hadde aldri fløyet før og gråt hele veien. Jeg ba: "Kjære Gud. Jeg lover at jeg skal skaffe meg en bibel og gjøre alt den sier. Bare bevar meg!"
I Moldova kjøpte jeg en bibel og tok med meg mine ortodokse ikoner.
I Dublin ringte jeg og ba våre venners venner på et måltid. Kvelden før de kom ba jeg: "Gud, det er første gang jeg åpner denne boken. Vis meg sannheten."
Da gjestene kom, satte jeg frem vin, salami og annet fra Moldova. Da de så det, sa de: "Unnskyld, men vi drikker ikke vin."
Jeg var redd de tilhørte en merkelig sekt. Men så husket jeg løftet: Jeg ville gjøre alt Guds ord sa.
"Hvorfor drikker dere ikke vin?" spurte jeg.
"Fordi Bibelen sier at det ikke er bra," sa de og viste meg det ut fra Bibelen.
"OK" sa jeg Så ba jeg dem ta for seg av maten.
"Beklager, men vi spiser ikke svinekjøtt," sa de, for de var adventister.
"Vi går i kirken på lørdag," forklarte de og måtte forklare hvorfor.
"Kan jeg få komme i kirken," sa jeg. Jeg hadde lovet Gud å følge Bibelen. Etter det første besøket i kirken visste jeg at jeg hadde funnet sannheten.
I dag går jeg og barna mine i en adventistmenighet som leier lokaler av en skole i Dublin. Vi gleder oss til å få vår egen kirke snart. Takk for at du hjelper til med offeret 13. sabbat.
I 1861 trykket Review & Herald et brev fra Irland der det sto at fem personer hadde begynt å holde sabbat etter å ha fått litteratur fra slektninger i USA.